《己酉生日敬次靖节先生拟挽歌辞三首 其一》
宋代·叶茵

放浪宇宙间，世事笑局促。骎骎影中人，不受时采录。

奄然长夜归，赍志空山木。昔日堂上欢，今夕堂下哭。

哭之欲其生，予亦不自觉。天道元无私，纷纷徒宠辱。

素心惟坡仙，一死万事足。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。